ಗ್ರಾ.ಪಂ. ಚುನಾವಣೆ: ಅಧಿಕ ಸ್ಥಾನ ಗಳಿಸಿದ್ದು ನಾವು ಎಂದು ಹೇಳುತ್ತಿರುವ ಆಡಳಿತ, ವಿಪಕ್ಷ ನಾಯಕರು ಬೆಂಗಳೂರು, ಡಿ. 31: ರಾಜ್ಯದ ಒಟ್ಟು 5,728 ಗ್ರಾಮ ಪಂಚಾಯತ್ ಗಳ ಒಟ್ಟು 91,339 ಸ್ಥಾನಗಳಿಗೆ ಎರಡು ಹಂತಗಳಲ್ಲಿ ನಡೆದ ಗ್ರಾಮ ಪಂಚಾಯತ್ ಚುನಾವಣಾ ಫಲಿತಾಂಶ ಪ್ರಕಟಗೊಂಡಿದ್ದು, ಒಟ್ಟು 90,729 ಮಂದಿ ಅಭ್ಯರ್ಥಿಗಳು ಗೆಲುವು ಸಾಧಿಸಿದ್ದಾರೆ. ರಾಜಕೀಯ ಪಕ್ಷರಹಿತ ಚುನಾವಣೆಯಾಗಿದ್ದರೂ, ನಮ್ಮ ಪಕ್ಷದ ಬೆಂಬಲಿತ ಅಭ್ಯರ್ಥಿಗಳೇ ಹೆಚ್ಚಿನ ಸ್ಥಾನಗಳಲ್ಲಿ ಆಯ್ಕೆಯಾಗಿದ್ದಾರೆಂದು ಆಡಳಿತಾರೂಢ ಬಿಜೆಪಿ ಹಾಗೂ ಪ್ರತಿಪಕ್ಷ ಕಾಂಗ್ರೆಸ್ ಮುಖಂಡರ ನಡುವೆ ಜಟಾಪಟಿ ನಡೆದಿದೆ.ಶೇ.60ಕ್ಕೂ ಹೆಚ್ಚು ಸ್ಥಾನಗಳಲ್ಲಿ ಬಿಜೆಪಿ ಬೆಂಬಲಿತರು ಆಯ್ಕೆಯಾಗಿದ್ದು, ಪಕ್ಷ ಅಭೂತಪೂರ್ವ ಸಾಧನೆ ಮಾಡಿದೆ. ಒಟ್ಟು 5,728 ಗ್ರಾಪಂಗಳ ಪೈಕಿ ಅತಿಹೆಚ್ಚು 3,800 ಗ್ರಾಪಂಗಳಲ್ಲಿ ನಮ್ಮ ಪಕ್ಷದ ಬೆಂಬಲಿತ ಅಭ್ಯರ್ಥಿಗಳು ಜಯಗಳಿಸಿದ್ದಾರೆ ಎಂದು ಮುಖ್ಯಮಂತ್ರಿ ಯಡಿಯೂರಪ್ಪ ವಿಶ್ಲೇಷಿಸಿದ್ದಾರೆ. ಆದರೆ, ಇದಕ್ಕೆ ತೀವ್ರ ಆಕ್ಷೇಪ ವ್ಯಕ್ತಪಡಿಸಿರುವ ವಿಧಾನಸಭೆಯ ಪ್ರತಿಪಕ್ಷ ನಾಯಕ ಸಿದ್ದರಾಮಯ್ಯ, ಇನ್ನೂ ಹಲವು ಜಿಲ್ಲೆಗಳಲ್ಲಿ ಮತ ಎಣಿಕೆ ಕಾರ್ಯ ಪೂರ್ಣಗೊಂಡು ಫಲಿತಾಂಶ ಹೊರಬಂದಿಲ್ಲ, ಮೀಸಲಾತಿಯಡಿ ಅಧ್ಯಕ್ಷಉಪಾಧ್ಯಕ್ಷ ಸ್ಥಾನದ ಹಂಚಿಕೆಯಾಗಿಲ್ಲ, ಆಗಲೇ ಮುಖ್ಯಮಂತ್ರಿ ಯಡಿಯೂರಪ್ಪ ಅವರು ನಮ್ಮ ಪಕ್ಷ 3,800ಕ್ಕೂ ಅಧಿಕ ಪಂಚಾಯತ್ ಗಳಲ್ಲಿ ಗೆದ್ದಿದೆ ಎಂದು ಹೇಳಿಕೆ ನೀಡುತ್ತಿರುವುದು ಹಾಸ್ಯಾಸ್ಪದ ಎಂದು ಟೀಕಿಸಿದ್ದಾರೆ. ಈ ಮಧ್ಯೆ ರಾಜ್ಯದ 226 ತಾಲೂಕುಗಳ ಒಟ್ಟು 5,728 ಗ್ರಾ.ಪಂ.ಗಳ 91,339 ಸ್ಥಾನಗಳ ಪೈಕಿ 90,729 ಮಂದಿ ಚುನಾಯಿತರಾಗಿದ್ದಾರೆ. 8,153 ಮಂದಿ ಅವಿರೋಧವಾಗಿ ಆಯ್ಕೆಯಾಗಿದ್ದು 610 ಸ್ಥಾನಗಳು ಖಾಲಿ ಉಳಿದಿವೆ. ಬೆಳಗಾವಿ ಜಿಲ್ಲೆಯಲ್ಲಿ ಅತ್ಯಂತ ಹೆಚ್ಚು 8,169 ಮಂದಿ, ಬೆಂಗಳೂರು ಗ್ರಾಮಾಂತರ ಜಿಲ್ಲೆಯಲ್ಲಿ ಅತ್ಯಂತ ಕಡಿಮೆ 1,605 ಮಂದಿ ಗೆಲುವು ಸಾಧಿಸಿದ್ದಾರೆ ಎಂದು ರಾಜ್ಯ ಚುನಾವಣಾ ಆಯೋಗ ತಿಳಿಸಿದೆ. ಬೆಂಗಳೂರು ನಗರ1,885, ಬೆಂಗಳೂರು ಗ್ರಾಮಾಂತರ1,605, ರಾಮನಗರ1875, ಚಿತ್ರದುರ್ಗ3420, ದಾವಣಗೆರೆ2577, ಕೋಲಾರ2720, ಚಿಕ್ಕಬಳ್ಳಾಪುರ2443, ಶಿವಮೊಗ್ಗ2607, ತುಮಕೂರು5262, ಮೈಸೂರು4229, ಚಿಕ್ಕಮಗಳೂರು2002, ದಕ್ಷಿಣ ಕನ್ನಡ3222, ಉಡುಪಿ2353, ಕೊಡಗು1192, ಹಾಸನ3316, ಮಂಡ್ಯ3792, ಚಾಮರಾಜನಗರ2156, ಬೆಳಗಾವಿ8169, ವಿಜಯಪುರ3753, ಬಾಗಲಕೋಟೆ3089, ಧಾರವಾಡ1933, ಗದಗ1682, ಹಾವೇರಿ2967, ಉತ್ತರ ಕನ್ನಡ2657, ಕಲಬುರಗಿ4173, ಬೀದರ್3139, ಬಳ್ಳಾರಿ4246, ರಾಯಚೂರು3300, ಯಾದಗಿರಿ2269, ಕೊಪ್ಪಳ2696 ಸ್ಥಾನಗಳಲ್ಲಿ ಆಯ್ಕೆಯಾಗಿದ್ದಾರೆ. ಎಸ್ಸಿಎಸ್ಟಿ, ಸಾಮಾನ್ಯ ವರ್ಗ: ಪರಿಶಿಷ್ಟ ಜಾತಿಎಸ್ಸಿ ಒಟ್ಟು 18,395, ಪರಿಶಿಷ್ಟ ಪಂಗಡಎಸ್ಟಿ10,527, ಹಿಂದುಳಿದ ವರ್ಗ ಎ12,942, ಹಿಂದುಳಿದ ವರ್ಗಬಿ3126, ಸಾಮಾನ್ಯ45,739 ಮಂದಿ ಆಯ್ಕೆಯಾಗಿದ್ದು, ಈ ಪೈಕಿ ಎಸ್ಸಿಎಸ್ಟಿ, ಹಿಂದುಳಿದ ವರ್ಗ ಹಾಗೂ ಸಾಮಾನ್ಯ ವರ್ಗದ ಮಹಿಳೆಯರು ದೊಡ್ಡ ಸಂಖ್ಯೆಯಲ್ಲಿ ಆಯ್ಕೆಗೊಂಡಿದ್ದಾರೆ.